步抵東坡登舟返石門
作者：薛季宣
朝代：宋

paragraphs: 爲到西陽城，侘傺東坡上。
舊址就荒蕪，山川寫心匠。
四見聳高寒，周遭畫屏障。
萬象儼朝昏，出沒煙霞狀。
玄覽浩無涯，不覺滄溟漲。
吾行半南州，此遊誠大壯。
寸陰良可惜，無奈歸船舫。
隤然快哉亭，昔夢今知妄。
吳都一回橈，杯飲漥樽浪。
石門隠漁舍，行復殊亭創。
扣竭兩端倪，便可齊得喪。